Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Španielsko, Barcelona
Miesto : European Joint Undertaking for ITER and Development of Fusion for Energy (F4E),  Josep Pla 2, Torres Diagonal Litoral, Edificio B3, 080 19 Barcelona
Vykonaná v dňoch : 28. – 29. júna 2012
Účel cesty : Účasť na 24. zasadnutí Správnej rady F4E
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Zasadnutie Správnej rady „Spoločného európskeho podniku pre ITER a rozvoj energie jadrovej syntézy (F4E)“ sa konalo v sídle F4E v Barcelone v dňoch 28. a 29 júna 2012. Účastníci zasadnutia : predseda S.Ward (UK) + zástupcovia všetkých ČŠ EÚ-27 s výnimkou CY, EL a LU - všetci ospravedlnení ; predsedníčka Výkonného výboru (ExCo) L.Gronberg (DK) ; predseda Technického poradného panelu (TAP) J.Sánchez (ES) ; predsedníčka Výboru audítorov B.Vierkorn-Rudolph (DE) ; F4E : riaditeľ F4E F.Briscoe, tajomník R.Monk, šéfovia oddelení za oblasť financovania, verejného obstarávania, právny servis ; Európska komisia (EK) : H.Pero (vedúci Oddelenia 4 – jadrová syntéza, zároveň poverený vedením Direktoriátu K – Energetika, Generálneho direktoriátu DG3 pre výskum a inovácie), A.Carignani, G.Sordon - experti (Energetika) ; zástupcovia auditorskej firmy Deloitte. 

4.  Stručný priebeh rokovaní

1) Popis problematiky

ITER (International Thermonuclear Reactor) predstavuje najväčší experiment, ktorý je predposledným krokom k praktickému využitiu termonukleárnej energie, tj energie jadrovej syntézy. Jeho cieľom je optimalizovať technológiu, komponenty, riadenie a podmienky nutné pre prevádzku budúcich termonukleárnych elektrární. Reaktor typu TOKAMAK (rozmery toroidu / prstenca : výška 24 m, priemer 30 m, objem pracovného priestoru 800 m3) bude generovať energiu s (tepelným) výkonom 500 MW počas 8 minútovej prevádzky resp. 300 MW / 50 minút, koeficient účinnosti Q = 10). Zariadenie sa stavia vo francúzskom jadrovom stredisku Cadarache (blízko Marseille), podľa pôvodného plánu z roku 2001 malo byť skonštruované do roku 2016, prvú plazmu malo generovať koncom roku 2019, určite ale dôjde k sklzu cca o jeden rok. Plná prevádzka a experimenty sú naplánované na roky 2026-2036. Súčasťou projektu je aj dlhodobý výskum vlastností materiálov pre reaktory budúcich termonukleárnych reaktorov (IFMIF) v Japonsku, kde sa paralelne pracuje aj na projekte pilotnej termonukleárnej elektrárne (tzv. DEMO ; harmonogram : koncept načrtnutý do roku 2019, dizajn hotový v roku 2024, zariadenie skonštruované a spustené do prevádzky v roku 2033).

Členmi združenia Medzinárodná organizácia ITER (ITER-IO) je 7 subjektov : EÚ-27 (Spoločenstvo EURATOM zastúpené Komisiou) + Švajčiarsko, Japonsko, Ruská federácia, USA, Južná Kórea, Čína a India. EÚ hradí 5/11 celkových nákladov (EURATOM 80 %, Francúzsko 20 %), pričom platby sa realizujú v prevažnej miere vo forme in-kind, tj dodávok  jednotlivých komponentov a zariadení. Ďalší členovia konzorcia na projekt prispievajú rovnakým dielom - 1/11.  

EÚ spolu so Švajčiarskom vstupujú do projektu ITER prostredníctvom „Európskeho spoločného podniku pre ITER a rozvoj energie jadrovej syntézy (F4E)“. F4E so sídlom v Barcelone bol zriadený v roku 2007 rozhodnutím Rady (ministrov) EÚ, v jeho Správnej rade má zastúpenie každý ČŠ EÚ-27, Švajčiarsko a Komisia. Správna rada zasadá spravidla 3-4 krát ročne, v prípade potreby môže jej predseda zvolať aj mimoriadne zasadnutie. Navrhuje a schvaľuje odporúčania a rozhodnutia, zodpovedná za implementáciu aktivít F4E.

Podľa najnovších odhadov prestavuje európsky príspevok vo fáze výstavby projektu ITER (výstavba, prevádzka, rezerva – náklady na nepredvídateľné udalosti) 7.2 miliárd EUR (BEUR) v cenách roku 2008. Aj po predložení podrobného plánu na dosiahnutie úspor sa ukázalo, že v krátkodobom hľadisku EÚ potrebuje ďalších 1.4 BEUR, konkrétne na pokrytie nákladov na roky 2012-2013, keď konštrukčná fáza, na ktorej sa podieľa prevažnou mierou EÚ, vyžaduje maximum výdavkov. V decembri 2011 došlo k dohode o financovaní projektu v roku 2012 v rámci trialógu (EK, Rada EÚ, EP) o dodatočnom financovaní projektu, a to výhradne z vnútorných zdrojov formou vhodnej kombinácie prerozdelenia finančných prostriedkov medzi kapitolami 1a, 2 a 5. Predovšetkým sa zohľadnili nevyužité rozpočtové prostriedky. V súčasnosti prebiehajú interné rokovania v Komisii o financovaní projektu v roku 2013.  Presné sumy a podmienky však určí trialóg.

2) Výsledky rokovania 

Správna rada na svojom 24. zasadnutí 28. a 29.6.2012 :
1.	Schválila navrhovaný program 24. zasadnutia a zápisnice z 22. zasadnutia (konalo sa v Barcelone 28.32012) a mimoriadneho 23. zasadnutia (konalo sa v Bruseli 30.5.2012). 
2.	Vzala na vedomie správu svojho predsedu (S.Ward).
3.	Vzala na vedomie ústne informácie Komisie (H.Pero - poverený vedením Direktoriátu K (Energetika) Generálneho direktoriátu pre výskum a inovácie EK po skončení funkčného obdobia R.Liberaliho).
4.	V prípade 1. ročnej hodnotiacej správy F4E externou audítorskou firmou Deloitte Správna rada :
a)	obdržala sumár a závery ako aj hodnotiacu správu s prílohami,
b)	vyzvala Deloitte, aby zapracovala do sumáru a záverov aj časť „Obmedzenie nákladov“,
c)	vyzvala predsedu Správnej rady, aby poslal sumár a závery tejto správy spolu so sprievodným listom, ktorý bude obsahovať postrehy Správnej rady, Rade EÚ,
d)	vyzvala riaditeľa F4E, aby pripravila akčný plán ako odpoveď na odporúčania obsiahnuté v správe. 
5.	Vzala na vedomie informáciu riaditeľa F4E (F.Briscoe) vrátane návrhov na obmedzenie nákladov a šetrenie.
6.	Vzala na vedomie informácie vedúceho Oddelenia širšieho prístupu F4E (užšia spolupráca vo vybraných technologických oblastiach formou privilegovaného partnerstva s Japonskom).
7.	Počnúc 16.8.2012, kedy odchádza súčasný riaditeľ F.Briscoe do dôchodku, poverila vedením F4E Dr. H.Jahreissa (súčasného riaditeľa Oddelenia administratívy F4E).   
8.	Vzala na vedomie pripomienky členov Správnej rady a vyzvala predsedu PS pre priemyselnú politiku, aby predložila predsedovi Správnej rady návrh priemyselnej politiky, ktorý následne dokument postúpi členom na schválenie formou písomnej procedúry.
9.	Schválila Pravidlá politiky ochrany duševného vlastníctva.
10.	Vzala na vedomie správu predsedkyne Výboru pre administratívu a financie.
11.	Vzala na vedomie správu predsedu Výkonného výboru vrátane informácie o ochrane duševného vlastníctva a geografického rozdelenia kontraktov a grantov.
12.	Vzala na vedomie správu predsedu Technického poradného panelu (TAP) vrátane informácie o analýze a hodnotení  európskej stratégie v oblasti gyrotrónov.
13.	Vzala na vedomie správu predsedu (interného) Audítorského výboru.
14.	Vzala na vedomie potreby F4E v oblasti personálneho obsadzovania pozícií v konštrukčnej fáze ITER-u a vyzvala riaditeľa F4E, aby : 
a)	prešetril možnosti zníženia administratívnej záťaže tak, aby sa zároveň posilnili ľudské zdroje jadra F4E,
b)	posúdil možnosť použitia externých zdrojov vrátane národných expertov (SNE), ak sa tým preukáže finančná efektívnosť.
15.	Schválila druhú verziu Pracovného programu na rok 2012.
16.	Vzala na vedomie presuny rozpočtu v roku 2012.
17.	Schválila udelenie kontraktu v oblasti ITER Pre-Compression Rings (tlakové okruhy).
18.	Vzala na vedomie informácie o časovom harmonograme dopravy výnimočne ťažkých nákladov z prístavu v Marseilles do strediska ITER v Cadarache.
19.	 Vzala na vedomie správu ad hoc spojenej skupiny (Výbor pre administratívu a financie a Výkonný výbor) a schválila úpravy v Implementačných pravidlách F4E.
20.	Schválila výročnú správu 2011 ako aj analýzu a hodnotenie zo strany Správnej rady.
21.	Vzala na vedomie predbežné komentáre Dvora audítorov k F4E vyúčtovaniu za rok 2011 ako aj návrh odpovedí zo strany F4E.
22.	Schválila konečné vyúčtovanie F4E za rok 2011.
23.	Odsúhlasila termíny ďalších zasadnutí Správnej rady :
-	23.10.2012 (menovanie nového riaditeľa F4E),
-	10.-11.12.2012 (pracovný program 2013, rozpočet, ...),
-	26.-27.6.2013 (ročné vyúčtovanie, výročná správa, ...),
24.	Schválila sumár záverov 24. zasadnutia Správnej rady.

5.  Závery
Vedením Direktoriátu K ( Energetika) Generálneho direktoriátu pre výskum a inovácie EK bol po skončení mandátu R.Liberaliho poverený H.Pero, súčasný vedúci oddelenia 4 – Jadrová syntéza. 
Zasadnutie sa nieslo najmä v duchu prezentácie správ o pokroku (F4E, širší prístup, zdokonaľovanie štruktúr a systémov riadenia, audit) a schvaľovania návrhu politiky ochrany duševného vlastníctva a priemyselnej politiky. 
Boli odsúhlasené v poradí druhé úpravy pracovného programu a rozpočtu na rok 2012, ako aj predbežný pracovný program na rok 2013.
Správna rada venovala zvýšenú pozornosť diskusii o personálnom obsadzované pozícií v F4E počas konštrukčnej fázy zariadenia ITER, ako aj obmedzovaniu výdavkov.
Počnúc 16.8.2012 poverila vedením F4E Dr. H.Jahreissa, súčasného riaditeľa Oddelenia administratívy F4E (ako zastupujúci riaditeľ po odchode F.Briscoea do dôchodku), a to až pokiaľ sa na základe výberového konania EK nebude menovaný nový riaditeľ.   

Predseda Správnej rady pripravuje na odoslanie list, v ktorom bude informovať Radu EÚ o postrehoch a pripomienkach Správnej rady k sumáru a záverom 1. ročnej hodnotiacej správy F4E externou audítorskou firmou Deloitte.

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí Správnej rady nie sú verejné, majú dôverný charakter (sú určené len pre členov Správnej rady), sú uložené u účastníka cesty na Elektrotechnickom ústave SAV. 

7.   Osobitne vyhodnotený očakávaný prínos ZPC
Povinnosť zúčastniť sa na zasadnutí Správnej rady F4E vyplýva zo štatútu F4E a je priamym dôsledkom pristúpenia ČŠ do spoločenstva EURATOM v roku 2004.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vedy a techniky), Úrad jadrového dozoru SR, Ministerstvo hospodárstva SR

Súhlasím so zverejnením správy na internete

Dátum : 22.8.2012

Správu vypracoval : Jozef Pitel,
                                    účastník cesty

Správu schválil :    RNDr. Marta Cimbáková, 
                                generálna riaditeľka Sekcie VaT MŠVVaŠ SR